**“อธิบดีกอบชัย” นำสื่อมวลชนลงพื้นที่บริษัท​ โรแยล​ พลัส เช็คลิสต์ความสำเร็จอุตสาหกรรมเกษตรแปรรูป พร้อมดันเข้าตลาดหลักทรัพย์ปีนี้**

จ.สุมทรสงคราม 18 มกราคม 2562 - นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม นำคณะสื่อมวลชนลงพื้นที่เยี่ยมชมผลการดำเนินงานสถานประกอบการ บริษัท โรแยล พลัส จำกัด อ.อัมพวา ร่วมด้วย นางยุพรัตน์ ศตวิริยะ ผู้อำนวยการกองพัฒนาขีดความสามารถธุรกิจอุตสาหกรรม นายเจตนิพิฐ รอดภัย เลขานุการกรม กรมส่งเสริมอุตสาหกรรม (กสอ.) นายวุฒิชัย ประชาพร ผู้อำนวยการศูนย์ส่งเสริมอุตสาหกรรมภาคที่ 8 คณะเจ้าหน้าที่ กสอ. และสื่อมวลชนเข้าร่วมในครั้งนี้ โดยมี นายพลแสง แซ่เบ๊ กรรมการผู้อำนวยการบริษัทฯ และนางสิริวรรณ เกษวิเศษ ผู้ช่วยกรรมการผู้อำนวยการ กล่าวต้อนรับ พร้อมทั้งสรุปภาพรวมและเยี่ยมชมกระบวนการผลิตของบริษัท

บริษัทดังกล่าว เป็นผู้ผลิตและจำหน่ายผลิตภัณฑ์เครื่องดื่มผลไม้ ภายใต้แบรนด์ Nita และยังรับจ้างผลิต (OEM) ให้กับแบรนด์ต่าง ๆ โดยเป็นผลิตภัณฑ์ที่ใช้นวัตกรรมในกระบวนการผลิตให้เนื้อผลไม้ลอยตัวในผลิตภัณฑ์ ทำให้รสสัมผัสเวลารับประทานได้ทั้งเนื้อและน้ำผลไม้อย่างเต็มอิ่ม ซึ่งได้รับรองมาตรฐานต่าง ๆ ได้แก่ GMP / HACCP / Thailand Trust Mark / Halal / Green Industry และมาตรฐานแรงงานไทย มีกำลังผลิต 9 แสนขวด/วัน โดยมีสัดส่วนตลาดส่งออกไปยังต่างประเทศ 98% ครอบคลุมกว่า 70 ประเทศทั่วโลก อาทิ อเมริกา จีน ตะวันออกกลาง เกาหลีใต้ ทั้งนี้ บริษัท ได้รับการส่งเสริมและสนับสนุนจาก กสอ. ผ่านการเข้าร่วมโครงการเตรียมความพร้อม SMEs เพื่อเข้าสู่ตลาดหลักทรัพย์ เอ็ม เอ ไอ (mai) ตั้งแต่การทำการวินิจฉัยประสิทธิภาพความสามารถด้านต่าง ๆ สนับสนุนที่ปรึกษามืออาชีพในการเข้าให้คำปรึกษาเพื่อปรับปรุงการทำงานด้านต่างๆ ทำให้บริษัทปรับปรุงทั้งด้านโครงสร้าง กระบวนการและการบริหาร เพื่อตอบสนองความต้องการของตลาด เพิ่มประสิทธิภาพและประสิทธิผล รวมทั้งการดำเนินการด้านการพัฒนาบุคลากรของบริษัท ทำให้บริษัทฯ สามารถทำยอดขายให้เติบโตอย่างต่อเนื่อง โดยในปี 2561 บริษัทฯ สามารถทำยอดขายได้ 750 ล้านบาท จากเดิมเพียง 100 ล้านบาท หรือ เติบโตจากระยะแรกเริ่มในเวลาไม่ถึง 10 ปี กว่า 1000% และในปี 2562 ตั้งเป้ายอดขายขยับไปที่ 900 ล้านบาท ### PR.DIP (กลุ่มประชาสัมพันธ์ สำนักงานเลขานุการกรม กรมส่งเสริมอุตสาหกรรม) รายงาน /ภาพข่าว